Lähteen elämäntyö nyt kansan käsissä

”… Hirmuhallitsijat eivät onnistuisi kammottavissa puuhissaan, ellei heillä olisi koneisto eli kansa, joka toteuttaa heidän määräyksiään ja oikkujaan tinkimättömästi…

… Monet tietävät työtänsä tehdessään, että se vahingoittaa ja jopa tuhoaa yhteistä ympäristöämme sekä ihmistä itseään. He… yrittävät sulkea silmänsä ja mielensä tosiasioilta…

… On rohjettava ajatella itsenäisesti, vaikka se merkitsisi erimielisyyttä vallassa olijoiden kanssa…”

Erkki Lähteen "Torpasta tuplaprofessoriksi – täyttä elämää" elämäkerta on kriittinen katsaus historiaan ja painava tietopaketti ajankohtaisista asioista. Lupsakka kerronta vetää paikoitellen vertoja Paasilinnan tarinoille. Tunnelmakuvaukset ihmisten ja luonnon kohtaamisista kertovat onnesta. Novellimaiset muistot ovat kokonaisuuksia monitasoisen merkkiteoksen sisällä.

 Kirja tuo esiin sinnikkään pojan, jolle erilaiset työt tulivat tutuiksi perheen taloudellisen niukkuuden vuoksi. Eräänä syksynä kului monta viikonloppua justeerin päässä isän kanssa. ”Jälkeenpäin ymmärsin, että teimme kiellettyä harsintahakkuuta eli jatkuvaa kasvatusta, mutta metsäpoliisi ei sattunut tulemaan paikalle.” Välillä ehti käydä elokuvissa länkkäreitä katsomassa. Puupenkillä tapahtui havahtuminen: ”Eihän tämä ole totta vaan hirveätä mielen manipulointia…"

 Tutkijan ura alkoi juurista, juurisienistä ja maasta. Tulokset todistivat, että puupeltokasvatuksen menetelmät tuhoavat metsäekosysteemiä, pilaavat vesiä ja ilmastoa sekä tuottavat huonolaatuista puuta. Lisäksi ne aiheuttavat suuria taloudellisia menetyksiä kansantaloudelle ja metsänomistajille. Verovaroilla tuetusta järjestelmästä poikkeaminen johti aikanaan moniin metsäoikeudenkäynteihin, joissa tukkipuiden poimintahakkuita tehneitä tuomittiin. Lähde toimi näissä tilanteissa metsänomistajien tukena.

 Vastustuksesta huolimatta Lähde on tuottanut yhteistyökumppaniensa kanssa ennätysmäärän tieteellisiä julkaisuja. Tuhoisat vesakkomyrkytykset ja auraukset lopetettiin Erkin ansiosta. Hän perusti vaihtoehtoisten metsänkäsittelyjen koealat sekä kehitti resurssitehokkaat ja ekologiset metsän jatkuvan kasvatuksen mallit. Vaikkei metsälaki enää velvoita avohakkuuseen, ympäristön pilaaminen jatkuu ja valtamediat vaikenevat. ”Miksi tämän hulluuden annetaan tapahtua?”, Erkki kysyy.

 Kaukomatkoilla Lähde on ihmetellyt suomalaisen tiedeyhteisön vieroksumien hoitojen, kuten akupunktion ja käsillä parantamisen tehoa. Itämailta omaksutut taiji-voimistelu ja viisi tiibetiläistä riittiä kuuluvat edelleen harrastuksiin. Ennakkoluuloton luonnonystävä rentoutuu mielellään Lapissa pitkillä hiihtolenkeillä ja erämaatorpalla. Metsä on ollut Lähteelle voimavara, jonka monista terveysvaikutuksista hän puhui jo 1970-luvulla. Myös motivoiva työ, mielenkiinto moniin asioihin ja hyvät ystävyyssuhteet ovat pitäneet ”tervaskannon” virkeänä. Seuraavat kaksi kirjaa ovat jo työn alla.

Minna Hokka, metsänomistaja ja taiteilija, Koski TL